Likumprojekts

**Grozījumi Personu apliecinošu dokumentu likumā**

Izdarīt Personu apliecinošu dokumentu likumā (Latvijas Vēstnesis, 2012, 18., 84. nr.; 2014, 140. nr.; 2017, 132., 147. nr.)  šādus grozījumus:

1.  5. pantā:

aizstāt ceturtajā daļā vārdus "elektroniskai identitātes pārbaudei" ar vārdiem "kvalificētas paaugstinātas drošības elektroniskās identifikācijas nodrošināšanai";

izteikt piekto daļu šādā redakcijā:

(5) Personas apliecība, kurā iekļauta informācija elektroniskā formā, kas nepieciešama personas apliecības turētāja kvalificētas paaugstinātas drošības elektroniskai identifikācijai, kā arī droša elektroniskā paraksta radīšanai, uzskatāma par derīgu personas identitātes apliecināšanas līdzekli elektronisko pakalpojumu saņemšanai saskaņā ar normatīvajiem aktiem par fizisko personu elektronisko identifikāciju un elektronisko dokumentu apriti."

2.  9. pantā:

izteikt pirmo daļu šādā redakcijā:

"(1) Personas apliecība ir obligāts personu apliecinošs dokuments Latvijas pilsonim vai nepilsonim, kurš sasniedzis 15 gadu vecumu.";

papildināt pantu ar septīto daļu šādā redakcijā:

"(7) Latvijas pilsonim vai nepilsonim, kurš sasniedzis 15 gadu vecumu, pasi izsniedz, ja tam ir derīga personas apliecība, vai pasi izsniedz vienlaikus ar personas apliecību."

3. Papildināt pārejas noteikumus ar 5., 6., 7., 8., 9. un 10. punktu šādā redakcijā:

"5. Grozījumi šā likuma 9. panta pirmajā daļā stājas spēkā 2023. gada 1. janvārī, izņemot attiecībā uz personām, kas minētas šo pārejas noteikumu 6. punktā.

6. Grozījumi šā likuma 9. panta pirmajā daļā attiecībā uz Latvijas pilsoni vai nepilsoni stājas spēkā 2029. gada 1. janvārī, ja pilsonis vai nepilsonis atbilst kādam no šādiem nosacījumiem:

1) Iedzīvotāju reģistra likumā noteiktajā kārtībā ir sniedzis ziņas par savu dzīvesvietu ārvalstī;

2) saņem pakalpojumus ilgstošas sociālās aprūpes un sociālās rehabilitācijas institūcijā, kas ir reģistrēta sociālo pakalpojumu sniedzēju reģistrā;

3) izstājies no sociālo pakalpojumu sniedzēju reģistrā reģistrētas ilgstošas sociālās aprūpes un sociālās rehabilitācijas institūcijas, lai saņemtu sociālās aprūpes un sociālās rehabilitācijas pakalpojumus dzīvesvietā;

4) saņem sociālo pakalpojumu sniedzēju reģistrā reģistrētas grupu mājas pakalpojumus;

5) noteikta I invaliditātes grupa;

6) sasniedzis likumā "Par valsts pensijām" vecuma pensijas piešķiršanai noteikto vecumu;

7) noteikts politiski represētās personas statuss.

7. Latvijas pilsonim vai nepilsonim, kurš sasniedzis 15 gadu vecumu un kura rīcībā ir tikai pase, ir pienākums līdz 2022. gada 31. decembrim saņemt arī personas apliecību.

8. Šo pārejas noteikumu 6. punktā minētajai personai, kuras rīcībā ir tikai pase, ir pienākums līdz 2028. gada 31. decembrim saņemt arī personas apliecību.

9. No 2019. gada līdz 2022. gadam Latvijas pilsonim vai nepilsonim, kurš sasniedzis 15 gadu vecumu, saņemot pasi, ir pienākums saņemt arī personas apliecību.

10. No 2019. gada līdz 2028. gadam šo pārejas noteikumu 6. punktā minētajam Latvijas pilsonim vai nepilsonim, saņemot pasi, ir pienākums saņemt arī personas apliecību."

Likums stājas spēkā 2019. gada 1. janvārī.

Vides aizsardzības un

reģionālās attīstības ministrs

Kaspars Gerhards